Minister vra taakspan om Unisa te hersienUnisa se Sunnyside-kampus. (Foto: Jacques Naude/ANA) Dr. Blade Nzimande, minister van hoër onderwys en opleiding, het ŉ ministeriële taakspan aangestel om ŉ onafhanklike hersiening van die Universiteit van Suid-Afrika (Unisa) uit te voer. Die minister is onder meer bekommerd daaroor dat die universiteit wegdryf van sy aanvanklike doelstelling. Die departement van hoër onderwys en opleiding het vandeesweek in ŉ verklaring gesê Nzimande het reeds met belanghebbendes onder wie die visekanselier van Unisa vergader om die besonderhede van dié hersiening te bespreek. “Gegewe die omvang van Unisa – nié net in Suid-Afrika nie maar op die hele Afrika-kontinent, met 407 759 studente in 2020 – is dit duidelik te groot om te misluk aangesien te veel mense van die sukses daarvan afhanklik is,” het Nzimande gesê. Die minister meen dat die universiteit geleidelik van sy kerndoelstelling wegbeweeg deur meer “voltyds” te word. Volgens hom was daar egter nog nooit ŉ plan, wat deur die nasionale regering ondersteun word, ten gunste van só ŉ stap nie. “Dié kwessie [van die wegbeweeg van die aanvanklike doelstelling] het groot gevolge vir die finansiële volhoubaarheid en toekoms van Unisa. Dit het ook wesenlike implikasies vir die regering vir subsidie ​​asook finansiële steun aan studente, soos ons gesien het aan die begin van die akademiese jaar 2020 toe segmente van die studentegemeenskap eise gestel het vir bykans voltydse regeringsteun soortgelyk aan die Nasionale Skema vir Finansiële Bystand vir Studente (NSFAS).” Volgens Nzimande sal die wegbeweeg van Unisa se kerndoelstelling boonop groot druk op infrastruktuur en onderwyspersoneel plaas. Die minister is ook bekommerd daaroor dat daar nie breedvoerig genoeg besin word oor die rol van nuwe tegnologieë en die uitwerking daarvan op die universiteit se bedrywighede nie. Luidens die verklaring heers daar kommer oor Unisa se onaanvaarbaar hoë druipsyfer asook die terugtrek van sommige akademiese programme se akkreditering. “Die onstabiliteit in die senior bestuur is ook kommerwekkend.”